Jeesus esitti heille toisen vertauksen taivasten valtakunnasta: -
"Mies kylvi peltoonsa hyvää siementä.
Mutta kun kaikki nukkuivat, hänen vihamiehensä tuli, -
kylvi vehnän sekaan rikkaviljaa ja meni pois.
Kun vilja nousi oraalle ja alkoi tehdä tähkää, rikkaviljakin tuli näkyviin.
Työmiehet menivät silloin isäntänsä luo ja sanoivat hänelle: -
’Herra, etkö sinä kylvänyt peltoosi hyvää siementä?
Mistä siihen on tullut rikkaviljaa?’
Isäntä sanoi heille: ’Se on vihamieheni työtä.’
Miehet kysyivät silloin häneltä: -
’Tahdotko, että menemme kitkemään sen pois?’
’En’, hän vastasi, -
’te voitte rikkaviljaa kootessanne nyhtää sen mukana vehnääkin.
Antakaa niiden kasvaa yhdessä elonkorjuuseen asti.
Kun sen aika tulee, minä sanon korjuuväelle: -
Kootkaa ensin rikkavilja ja sitokaa se kimpuiksi, että se poltettaisiin.
Mutta vehnä korjatkaa aittaani.’"
Jeesus esitti heille myös tällaisen vertauksen: -
"Taivasten valtakunta on kuin sinapinsiemen, -
jonka mies kylvi maahansa. Se on pienin kaikista siemenistä, -
mutta kun sen taimi kasvaa täyteen mittaansa, -
se on puutarhan kasveista suurin. Lopulta se on kuin puu, -
niin että taivaan linnut tulevat ja pesivät sen oksille."
Vielä hän esitti heille vertauksen: -
"Taivasten valtakunta on kuin hapate.
Kun nainen sekoitti sen kolmeen vakalliseen jauhoja, -
koko taikina happani."
Kaiken tämän Jeesus puhui väkijoukolle vertauksin.
Vertauksitta hän ei puhunut heille mitään, -
jotta tämä profeetan sana kävisi toteen:
― Minä avaan suuni ja puhun vertauksin, -
tuon julki sen, mikä on ollut salattua maailman luomisesta saakka.
Sitten Jeesus lähetti väkijoukon pois ja meni sisälle.
Opetuslapset tulivat hänen luokseen ja sanoivat: -
"Selitä meille vertaus pellon rikkaviljasta."
Hän vastasi heille: "Mies, joka kylvi hyvää siementä, on Ihmisen Poika.
Pelto on maailma.
Hyvä siemen tarkoittaa niitä, jotka kuuluvat taivasten valtakuntaan, -
rikkavilja niitä, jotka ovat Paholaisen vallassa.
Paholainen, joka kylvi rikkaviljaa, on Saatana, -
elonkorjuu on maailman loppu, ja korjuumiehet ovat enkeleitä.
Niin kuin rikkavilja kootaan ja hävitetään polttamalla, -
niin tapahtuu maailman lopussa.
Ihmisen Poika lähettää enkelinsä, -
ja he kokoavat hänen valtakunnastaan kaikki, -
jotka viettelevät pahaan ja harjoittavat vääryyttä.
Enkelit heittävät heidät tuliseen pätsiin, -
ja siellä itketään ja kiristellään hampaita.
Mutta Jumalan omat loistavat silloin -
Isänsä valtakunnassa niin kuin aurinko.
Jolla on korvat, se kuulkoon!